এতক্ষণে বোঝা গেল ঐ দোতলা নৌকার রাইডের নাম কেন মেইড অফ দ্যা মিস্ট! মনে মনে ভয়ের উদ্রেক হল। সেই মুহূর্তে ঘোষণা হল লাইফ জ্যাকেট কোথায় আছে ও কেমন করে তা পরে নিতে হবে যদি বিপদ আসে। দুগ্গা দুগ্গা বলে সে যাত্রায় নদী বেয়ে এগুতে থাকলাম প্রকান্ড সেই হর্স-শ্যু বা অশ্বখুরাকৃতি ফল্‌স এর কাছে। জলটা সেখানে সত্যিই ঘুরে গিয়ে পড়ছে ঘোড়ার খুরের মতন। দোতলা নৌকার এক প্রান্তে আমেরিকার ফ্ল্যাগ অন্যপ্রান্তে কানাডার ফ্ল্যাগ। অশ্বখুরাকৃতি ফলস এর গা ঘেঁসে ইউ-টার্ন দিয়ে ঘুরিয়ে নিয়ে এল কানাডার সীমানা ছুঁয়ে। অশ্বখুরাকৃতি প্রপাতটি কানাডার দিকে। আর আমেরিকান ও সর্বাপেক্ষা ছোট ব্রাইডাল ভেইল প্রপাতটি আমেরিকার দিকটায়। আমরা তিনজনে ততক্ষণে ভিজে টইটম্বুর। রীতিমত মনে হচ্ছে বৃষ্টিতে ভিজছি। বেশ শীত শীত করছে। আর অত উঁচু থেকে জলের সেই আছড়ে পড়া আর সেই সাথে ভয়ঙ্কর আওয়াজ যে মনের মধ্যে কি রোমাঞ্চের সৃষ্টি করে তা বলে বোঝানো যায়না। সেই মূহুর্তে মনে হয় মনুষ্যজন্ম সার্থক এই পৃথিবীতে।